**Către nicăieri**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dezgheață coapsa câmpului sălbatic,

Fii liniștită, mamă, cum erai,

Toți îngerii cu sângele corai

Apasă peste crucea mea apatic.

Ce dimineață neagră şi sticloasă

S-a înșeuat pe coamele de munți!

Eram şi tineri şi eram cărunți

Şi ne-ndreptam cu toții către casă.

Din vârful pasului însângerat

Copiii mei se-ncumetă să fie

Copii născuți de ieri pe datorie.

Atât le-am fost şi-atât au meritat.

Slăbită şi cuminte, fiica mea

Se urcă pe copitele de brazi.

Din vârfurile pașilor nomazi,

Dezgheață coapsa câmpului de nea

Şi plângi pentru miimile de ani

În care n-am trăit îndeajuns.

Copiii mei, pe unde v-ați ascuns,

În gâtul nopții strâns de bolovani?

Copiii mei, pe unde ați murit?

Vă plânge noaptea asta înmiit.

3-13 aprilie 2017, Constanţa